Johnsonin käyttämän kielen pelätään normalisoivan ja lisäävän musliminaisiin kohdistuvia viharikoksia.

Musliminaisten käyttämä burka peittää koko kasvot ja myös silmät ohuella kankaalla tai verkolla. Niqab puolestaan jättää silmän näkyviin. ZUMAWIRE/MVPHOTOS, EPA/AOP

Britannian entinen ulkoministeri Boris Johnson on saattanut itsensä kohun keskelle.

Johnson kirjoitti aiemmin tällä viikolla kolumnin Daily Telegraph -lehdessä, jossa hän arvosteli Tanskan uutta lakia, joka kieltää joidenkin musliminaisten käyttämät, kasvot peittävät vaatteet burkan ja niqabin.

Vaikka Johnson kirjoitti nimenomaan vastustavansa kieltoa, hän lisäsi, että vaatetus on hänen mielestään alistava ja saa naiset näyttämään " postilaatikoilta " ja " pankkirosvoilta. "

Reutersin tietojen mukaan konservatiivinen puolue tutkii nyt Johnsonin sanomisia puolueen sääntöjen vastaisina. Monet puolueen jäsenet, mukaan lukien pääministeri Theresa May, ovat avoimesti tuominneet kommentit.

Uutistoimiston lähteen mukaan puolue oli saanut useita valituksia, minkä vuoksi tapaus laitettiin itsenäisen lautakunnan tutkittavaksi.

Puolueen tiedottaja ei vahvistanut tietoa ja kommentoi, että mahdollinen tutkinta tultaisiin pitämään täysin salaisena.

Miksi kommentteja pidetään vakavina?

Johnsonin kommenttien katsotaan normalisoivan keskustelua, joka lisää ennakkoluuloja ja alentaa musliminaisten ihmisarvoa yhteiskunnassa.

Kansanedustaja Baroness Warsin mukaan Johnsonin tarkoituksena ei ollut avata keskustelua burkan käytöstä, vaan yksinkertaisesti käyttää musliminaisia helppona poliittisena keinona pönkittääkseen omaa kannatustaan.

- Johnsonin sanat lähettävät viestin siitä, että musliminaiset ovat vapaata poliittista riistaa, Warsi kirjoitti The Guardianissa.

Muslimeihin kohdistuvat viharikokset ovat Britanniassa tavallisia ja Warsi pelkää Johnsonin kirjoituksen tapaisten kommenttien lisäävän niitä entisestään.

Kansallisia tilastoja ylläpitävän järjestön Tell Maman mukaan suurin osa brittimuslimien kohtaamista viharikoksista osuu nimenomaan naisiin, jotka ovat helpompia ja myös helpommin tunnistettavia maalitauluja.